Súhrnný prehľad

Posúdenie vplyvu odporúčaní týkajúcich sa rozhodnutia Rady o poverení začať rokovania o dohode o voľnom obchode s Austráliou, resp. dohode o voľnom obchode s Novým Zélandom

A. Potreba konať

Prečo? Aký problém sa rieši?

V novej obchodnej politike EÚ opísanej v oznámení Komisie „Obchod pre všetkých“ sa stanovuje, že prístup EÚ k obchodnej politike bude efektívnejší pri dosahovaní hospodárskych výsledkov, bude transparentnejší a bude presadzovať nielen záujmy, ale aj hodnoty. Medzi tieto zastrešujúce ciele patrí obchod, trvalo udržateľný rozvoj, presadzovanie hodnôt a noriem EÚ (ako sú ľudské práva, pracovné práva a ochrana životného prostredia, zdravia a spotrebiteľa) a uľahčenie obchodu a investícií pre malé a stredné podniky. Aby sa dosiahli možnosti obchodu v plnej miere, je potrebný ambiciózny program viacstranných a dvojstranných rokovaní. Je oporou iniciatívy zameranej na začatie rokovaní o dohodách o voľnom obchode s Austráliou a Novým Zélandom, ktorá je súčasťou konkrétnych iniciatív uvedených v oznámení „Obchod pre všetkých“. Podniky v EÚ majú relatívne menej priaznivé podmienky prístupu na austrálsky a novozélandský trh v porovnaní s krajinami mimo EÚ, ktoré s Austráliou a Novým Zélandom uzatvorili dohody o voľnom obchode. Napriek tomu, že Austrália a Nový Zéland uplatňujú nízke dovozné clá, v prípade niektorých výrobkov obidve krajiny stanovujú pomerne vysoké colné sadzby spolu s necolnými prekážkami obchodu vrátane rôznych pravidiel. Obmedzený rozsah pôsobnosti platných sektorových dohôd s Austráliou a s Novým Zélandom taktiež znamená, že pokiaľ ide o Austráliu a Nový Zéland, všeobecné ciele EÚ súvisiace s obchodom nemožno dosiahnuť, pretože existuje málo príslušných dvojstranných pravidiel, ktoré sú hmotnoprávne a vynútiteľné, a neexistujú žiadne všeobecné nástroje presadzovania v dvojstranných obchodných a investičných rámcoch.

Čo sa očakáva od tejto iniciatívy?

Zabezpečiť rovnaké podmienky, ako majú iné krajiny, ktoré vďaka dohodám o voľnom obchode s Austráliou a Novým Zélandom už využívajú preferenčné zaobchádzanie. Dosiahnuť nevyužitý potenciál posilnených obchodných a investičných tokov medzi EÚ a Austráliou a medzi EÚ a Novým Zélandom. Možno k tomu dospieť podľa potreby znížením existujúcich prekážok pre obchod a investície, pričom sa zohľadnia citlivé otázky EÚ spojené s poľnohospodárstvom, a preskúmaním výhľadovej regulačnej spolupráce vo vybraných oblastiach. Poskytnúť nový rámec s komplexnými, progresívnymi a aktuálnymi súbormi pravidiel pre obchodné a investičné vzťahy medzi EÚ a Austráliou a EÚ a Novým Zélandom. Zohľadňujú sa pri tom aj politické rámcové dohody, ktoré boli nedávno uzavreté tak s Austráliou, ako aj s Novým Zélandom.

Aká je pridaná hodnota opatrení na úrovni EÚ?

Hlavné ciele opatrenia politiky sú dvojaké: zlepšiť osobitné podmienky na posilnenie obchodu a investícií EÚ s Austráliou a Novým Zélandom a súčasne vykonávať všeobecné ciele obchodnej politiky EÚ, ako sa uvádza v oznámení „Obchod pre všetkých“. Podľa článku 3 v spojení s článkom 207 Zmluvy o fungovaní Európskej únie (ZFEÚ) iba EÚ môže rokovať o obchodných dohodách. Podľa článku 5 ods. 3 Zmluvy o Európskej únii (ZEÚ) sa zásada subsidiarity neuplatňuje v oblastiach výlučnej právomoci EÚ.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Identifikovali sa tri možnosti politiky. Možnosť A („základný scenár“) znamená pokračovať v súčasnom rámci, čo by však mohlo viesť k relatívnemu zhoršeniu dvojstranných obchodných vzťahov, pričom sa nedosiahnu dané ciele. Možnosť B by zahŕňala základný scenár a lepšie vykonávanie existujúcich sektorových dvojstranných dohôd alebo ďalších dohôd špecifických pre jednotlivé sektory založených na existujúcich dvojstranných sektorových dohodách. Možnosť B sa ďalej nerozvíjala, pretože nie je politicky životaschopná ani pre Austráliu, ani pre Nový Zéland. Možnosť C by umožnila dve paralelné moderné a komplexné dohody – jednu s Austráliou a druhú s Novým Zélandom. Tie by zahŕňali veľké úsilie na odstránenie colných a necolných prekážok obchodu, liberalizáciu a uľahčenie služieb a investícií, ochranu investícií a stanovenie ďalšej regulačnej spolupráce pri súčasnom zohľadnení existujúcich citlivých otázok a výnimiek. Táto možnosť je rozdelená na čiastkové možnosti v závislosti od veľkosti ambícií: C1) konzervatívny scenár čiastočnej liberalizácie a C2) scenár výraznejšej liberalizácie vrátane úplnej liberalizácie dovozných ciel na tovar. Možnosť C sa opierala o paralelné diskusie s Austráliou a Novým Zélandom o vymedzení rozsahu pôsobnosti budúcich dohôd o voľnom obchode. EÚ by uprednostnila možnosť C2 zmenenú tak, aby sa zohľadnili niektoré významné citlivé otázky čiastkových sektorov poľnohospodárstva, čo sa preukázalo aj v analýze posúdenia vplyvu.

Kto podporuje ktorú možnosť?

Európska komisia a austrálske a novozélandské orgány zhodne podporujú možnosť C ako najvýhodnejšiu pre každú stranu. Väčšina zainteresovaných strán v podnikateľskom sektore je takisto za nové dohody o voľnom obchode s Austráliou a Novým Zélandom s cieľom ďalej posilňovať hospodárske väzby. Významnú výnimku tvoria zainteresované strany v niektorých čiastkových sektoroch poľnohospodárstva EÚ, ktoré nezastávajú úplnú liberalizáciu určitých výrobkov. Zainteresované strany neziskového sektora zdôraznili dôležitosť zachovania vysokej úrovne noriem pre sociálnu oblasť, oblasť životného prostredia, spotrebiteľskú oblasť a iné oblasti a zabezpečenia práva vlád na reguláciu. Uvedené skutočnosti sú v súlade s cieľmi politiky EÚ týkajúcej sa dohôd o voľnom obchode.

C. Vplyvy uprednostňovanej možnosti

Aké sú výhody uprednostňovanej možnosti?

Uprednostňovaná možnosť politiky má pozitívny celkový hospodársky vplyv na EÚ, Austráliu a Nový Zéland. Odhaduje sa, že v prípade EÚ táto možnosť prinesie zmenu reálneho HDP o takmer 0,02 %, čo je vzhľadom na veľkosť hospodárstva EÚ z dlhodobého hľadiska považované za významné (4,9 miliardy EUR). Hospodárska prosperita sa z dlhodobého hľadiska zvýši o 4,8 miliardy EUR. Odhaduje sa, že v prípade Austrálie z dlhodobého hľadiska stúpne reálne HDP o 0,20 % (4,2 miliardy EUR) a hospodárska prosperita o 1,8 miliardy EUR. Odhaduje sa, že v prípade Nového Zélandu z dlhodobého hľadiska stúpne reálne HDP o 0,52 % (1,3 miliardy EUR) a hospodárska prosperita o 0,6 miliardy EUR. Táto možnosť by poskytla celkovo veľký hospodársky prínos, pričom by sa zohľadnili citlivé otázky špecifických čiastkových sektorov poľnohospodárstva. Sociálne vplyvy (najmä mzdy a zamestnanosť) budú pravdepodobne mierne pozitívne v EÚ, Austrálii a na Novom Zélande. Celkový vplyv na ľudské práva v ekonomickej a sociálnej oblasti (primeraná životná úroveň, právo na prácu, sociálna ochrana) a na ďalšie práva plynúce z nárastu prosperity by bol pozitívny.

Aké sú náklady na uprednostňovanú možnosť?

V dôsledku obmedzovania obchodných prekážok by zvýšená ekonomická činnosť spôsobila mierne zvýšenie emisií skleníkových plynov (CO2) (v Austrálii by sa zvýšili o 0,38 %, na Novom Zélande o 0,64 % a v EÚ o 0,04 %),pričom v ostatných častiach sveta by sa znížili, čo by z dlhodobého hľadiska viedlo ku globálnemu okrajovému zvýšeniu. EÚ má v úmysle zahrnúť do dohody v rámci kapitoly o obchode a trvalo udržateľnom rozvoji ustanovenia o zásadách ochrany životného prostredia. Liberalizácia obchodu by mohla mať v niektorých sektoroch za následok prechodnú nezamestnanosť (prerozdelenie). Rozšírený prístup na trh s prvotnými poľnohospodárskymi produktmi by mohol negatívne postihnúť najmä zamestnanosť malých poľnohospodárov vo vidieckych oblastiach EÚ.

Aký bude vplyv na podniky, MSP a mikropodniky?

Uprednostňovaná možnosť politiky by zahŕňala komplexné zníženie prekážok pre vývoz tovaru a služieb z EÚ do Austrálie a na Nový Zéland a investície EÚ v Austrálii a na Novom Zélande. Ustanovenia, ktorými sa zjednodušujú colné režimy a administratíva, sú prínosné pre malých vývozcov, a preto sú veľmi dôležité pre malé a stredné podniky (MSP). Navyše ustanovenia o dvojstrannej spolupráci zameranej na zlepšenie prístupu MSP k informáciám by zabezpečili väčšiu transparentnosť.

Očakáva sa významný vplyv na štátne rozpočty a verejnú správu?

Neočakáva sa žiaden významný vplyv dohôd o voľnom obchode na štátne rozpočty a verejnú správu. (Priamy vplyv na rozpočet EÚ by bol negatívny v dôsledku straty príjmov z ciel.)

Očakávajú sa iné významné vplyvy?

Nie.

D. Nadväzujúce opatrenia

Kedy sa táto politika preskúma?